MIDA ลั่นภายใน 1 ปี ถอนหุ้นจาก ML ทั้งหมด 46.98%
MIDA เตรียมเสนอที่ประชุมผู้ถือหุ้นอนุมัติกรอบระยะเวลาการขายหุ้นที่ถืออยู่ทั้งหมดใน ML จำนวน 46.98% ภายใน 1 ปี รวมถึงจะมีการขายหุ้นปันผลที่จะได้จาก ML ด้วย
25 มี.ค. 2558

บริษัท ไมด้า แอสเซ็ท จำกัด (มหาชน) หรือ MIDA ระบุว่า ที่ประชุมคณะกรรมการบริษัทวานนี้ (24 มี.ค.) มีมติให้นำเสนอที่ประชุมผู้ถือหุ้นอนุมัติการกำหนดกรอบระยะเวลาในการขายหุ้นทั้งหมดของ ML โดยกำหนดระยะเวลา 1 ปี นับจากวันประชุมสามัญผู้ถือหุ้นประจำปี 2558 ในวันที่ 23 เม.ย.นี้ และบริษัทอาจแต่งตั้งที่ปรึกษาทางการเงินในการจำหน่ายเงินลงทุน ML เพื่อให้บริษัทได้รับประโยชน์สูงสุดด้วย
นอกจากนี้ยังจะนำเสนอที่ประชุมผู้ถือหุ้นอนุมัติขายหุ้นปันผลที่จะได้รับจาก ML จำนวน 41.34 ล้านหุ้นด้วย แต่มติการจ่ายหุ้นปันผลของ ML ยังมีความไม่แน่นอน เนื่องจากต้องรอการอนุมัติจากที่ประชุมสามัญผู้ถือหุ้นของ ML ในวันที่ 23 เม.ย.นี้ด้วย โดยกำหนดจะจ่ายปันผลในวันที่ 30 เม.ย.58
ดังนั้น MIDA จึงขออนุมัติจากที่ประชุมสามัญผู้ถือหุ้น ประจำปี 2558 ขายหุ้นทั้งหมดใน ML ในจำนวนที่เพิ่มขึ้นจากหุ้นปันผล เป็นรวมทั้งสิ้น 454.74 ล้านหุ้น ขณะที่สัดส่วนจำหน่ายหุ้นยังคงเป็น 46.98% ของ ML